google/wiki40b huggingface dataset:
Bowls under Middelhavslekene 1997

Bowls under Middelhavslekene 1997. Bowls var en av flere sporter under de trettende middelhavslekene som ble arrangert i Bari i Italia i perioden 13. til 25. juni 1997. Det var første gangen som bowls var med på programmet under middelhavslekene. Det ble konkurrert i tre øvelser, kun for menn.
Vestre Mebon

Vestre Mebon (khmer:ប្រាសាទមេបុណ្យខាងលិច) er et tempel i Angkor, Kambodsja, som ligger i midten av Vestre Baray, det største reservoaret i Angkor-området. Nøyaktig tidfesting av konstruksjonen er vanskelig, men det ble sannsynligvis oppført i det 11. århundre under Kong Suryavarman I eller Udayadityavarman II. I den tørre årstiden kan det nås til fots. I regntiden stiger vannet i det 7800 meter lange reservoaret og tempelet, som ligger på et område høyere enn bunnen i reservoaret, blir en øy. Khmerarkitekter omga ofte templene med vollgraver som representerer skapelsens hav i Hinduismen. Vestre Mebon ligger midt i så store vannmasser at det kan virke som et ekte hav, og tar denne religiøse symbolikken til det ultimate nivå.
Tempelet ble bygd i et firkantet design, med sider som måler rundt 100 meter. Hver side hadde tre tårn-passasjer kronet med lotusblomster i stein og var plassert ca. 28 meter fra hverandre. I midten av torget ble en steinplattform knyttet til den østre veggen av en lateritt- og sandsteinsgangvei. Dagens plattform, gangvei og mye av øst veggen og tårnene står fortsatt, den andre siden er i stor grad borte, selv om omrisset i stein er synlige når vannet i reservoaret er lavt. Det er ingen sentral helligdom, selv om plattformen har inneholdt en relativt liten struktur tidligere.
Den østerriksk-tyrkiske krigen (1716–1718)

Den østerriksk-tyrkiske krigen ble utkjempet mellom Østerrike og Det osmanske riket fra 1716 til 1718.
Freden i Karlowitz (1699) ble ikke akseptert som en langvarig avtale for Det osmanske riket. Tolv år etter Karlowitz, begynt tyrkerne det langvarige målet om å hevne nederlaget i slaget ved Wien i 1683.
Først slo arméen til den tyrkiske storvesiren Baltacı Mehmet den russiske arméen til Peter den store i den russisk-tyrkiske krigen (1710–1711). Så gjenerobret den nye storvesiren Damat Ali Morea fra venetianerne i 1715 i den osmansk-venetianske krigen (1714–1718), 
Som en reaksjon truet Østerrike, som var garantist for freden i Kaprlowitz, Det osmanske riket, men som svar erklærte Det osmanske riket krig mot Østerrike.
I 1716 slo prins Eugene av Savoie tyrkerne i Petrovaradin. Banaten og hovedstaden Timişoara ble erobret i oktober 1716. Året etter, etter at østerrikerne erobret Beograd, ønsket tyrkerne fred og i 1718 undertegnet de freden i Passarowitz. Østerrikerne fikk beholde kontroll over Beograd og freden i Passarowitz garanterte områdene de vant i 1699, slik at tyrkerne nå sto tilbake med kontroll over sørbredden av Donau.
Lucheng (Changzhi)

Lucheng (kinesisk: 潞城; pinyin: Lùchéng) er et byfylke i byprefekturet Changzhi i provinsen Shanxi i Folkerepublikken Kina. 
Befolkningen var på 203 866 innbyggere i 1999.

Kulturminner

Yuanqitempelet (Yuanqi si, 原起寺) og Dragekongetempelet i landsbyen (Dongyi longwang miao, 东邑龙王庙) er oppførte på Folkerepublikken Kinas liste over kulturminner.

Samferdsel

Kinas riksvei 207 løper gjennom fylket. Denne viktige trafikkåren begynner i Xilinhot i Indre Mongolia nær grensen til Mongolia, løper sørover og ender i Hai'an, en by som ligger i Xuwen fylke sør på Leizhouhalvøya i provinsen Guangdong.
Lockheedskandalen

Lockheedskandalen i 1976 involverte den japanske Marubeni Corporation og flere høytstående medlemmer av japansk politikk, industri og underverden (Yakuza-sirkelen). Flyprodusenten Lockheed Corporation hadde ansatt en høytstående leder i et kriminelt nettverk, Yoshio Kodama, som konsulent for å prøve å influere japanske flyselskaper, blant annet All Nippon Airways, til å gå til innkjøp av passasjerflyet Lockheed L-1011 «TriStar». Det kom frem at Lockheed hadde betalt rundt 1,8 millioner amerikanske dollar i forsøk på å bestikke den tidligere japanske statsministeren Kakuei Tanaka blant flere. I Japan er navnet Lockheed mer eller mindre forbundet med denne skandalen.
I Nederland samme år var det også en «Lockheedskandale» relatert til innkjøp av F-104G Starfightere til landets flyvåpen. Prins Bernhard ble anklaget for å ha mottatt bestikkelser på rundt 1 million amerikanske dollar fra Lockheed som motytelse for å sikre at selskapets jagerfly ville vinne kontrakten over Dassaults Mirage V. Den nederlandske statsministeren beordret en høring om denne hendelsen, men Prins Bernhard nektet å svare og sa følgende: "Jeg er hevet over slike saker." I et intervju som ble publisert etter hans død, innrømmet Prins Bernhard at han hadde mottatt rundt 1,1 millioner amerikanske dollar fra Lockheed.
Vannforsyning og behandling av avløpsvannet i Oslo

Vannforsyning og behandling av avløpsvannet i Oslo ligger under administrasjon fra Vann- og avløpsetaten (VAV) i Oslo kommune. Anna Maria Aursund er etatens direktør.

Historikk

Festningsledningen var en treledning som ble lagt etter bybrannen i 1624. Den gikk fra Akerselva ved Nedre Vøien Mølle til Akershus festning. Ledningsnettet ble med årene utvidet. Slottet fikk den siste hovedledningen av tre i 1845. I 1866 ble Oset i Maridalen hovedinntak, og Maridalsvannet ble regulert til drikkevannforsyning. Det første renseanlegget ble tatt i bruk i 1924. Det er nå utbedret til reserveanlegg. Det nye Oset vannrenseanlegg stod ferdig i 1971.

Behandling av avløpsvannet

Avløpsvannet føres til renseanlegg.
Bamse (tegneserie)

Bamse – verdens sterkeste bjørn er en svensk tegneseriebjørn skapt av Rune Andréasson. Den populære bjørnen dukket opp på en rekke korte tv-serier i 1966, før figuren fikk sitt eget faste tegneserieblad i 1973. Norge var det eneste landet utenom Sverige og Finland som hadde utgitt Bamse siden starten i 1973, men Egmont Serieforlaget, som utga det norske seriebladet, besluttet i mai 2009 å legge ned bladet i Norge. Fra mai 2013 kommer Bamse ut på samisk under navnet Bamse - máilmmi gievrramus guovža. Bamse utkommer fortsatt i Sverige. Langfilmen Bamse og Tyvenes by kom i 2014 ut på kino.
Bamse er en liten brunbjørn med blå topplue og bukse som blir verdens sterkeste bjørn når han spiser dunderhonningen til farmor. Andre viktige figurer i serien er den redde kaninen Lille Hopp (Lille Skutt på svensk), som er Bamses beste venn, og den smarte oppfinneren skilpadden Skallmann. Bamse er alltid snill, hjelpsom og opptrer moralsk korrekt. Serien utspiller seg på tre åser, inspirert av landskapet ved Taormina og Castelmola på Sicilia som Andrásson besøkte i mars 1963.
Torbjørn Selvens tegneserieguiden.net karakteriserer Bamse som «sosialdemokratisk superhelt i bamseform».

Bamses moral

Bamse tar ofte opp sentrale temaer som rettferdighet, solidaritet, snillhet og medmenneskelighet som bot på slemhet og kriminalitet. Serien har et tydelig oppdragende preg med moralske leksjoner. Bladet fungerer også informerende og diskuterer samfunnstemaer rettet til barn, av og til med bruk av analogier men også eksplisitt. Bamse har blant annet diskutert mobbing, trafikksikkerhet, dop, alkoholisme, terrorisme, rasisme og barnemishandling.

Kritikk

Tegneserien og Rune Andréasson har blitt anklaget for å ha en politisk agenda med tydelig venstrevridning.  Når kona til Bamse, Brummelise, går ut i arbeid i en av den kapitalistiske Krøsus Sorks bedrifter oppretter hun omlag en fagforening. I seriestrippen Bamses skola, hvor Bamse forteller om Kina, ingår det uttalelser som har tolkets som positive til Mao. I nypublisering av Bamses Skola har innholdet blitt revidert og de kontroversielle uttalelsene slettet.
Kritikk ble også hevet i samband med tegneserien fra 1988, Trollkarlens röda blomma, hvor Skallman, etter å blitt venn med tre rusavhengige, blir påvirket av en drikke som gir doplignende påvirkninger. Seinere i serien brenner Skallmann ned feltet med de blomster drikken blir laget av. Den i 2001 sittende svenske barnombudsmannen uttrykket at det var ulempelig å trekke disse parallellene i en barneserie.
Bamse har også fått positiv kritikk og oppmerksomhet. Blant annet ble Bamse i 2017 utnevnt til Årets Tidsskrift i Sverige etter sitt temanummer om kildekritikk og falske nyheter.
Hexarthrius rhinoceros

Utseende

En stor og svært kraftig (hannen 60-96 millimeter), brunsvart til svart hjortebille. Hannens kjever er svært store og kraftige, krumme, ofte med en innoverrettet tann nær spissen, ellers fint sagtakkede langs innerkanten. Hodet har antydning til en U-formet tverrkjøl i den bakre delen. Antennene er nokså tynne, med en liten, seks-leddet vifte. Pronotum er rektangulært, mye bredere enn langt. Hunnen er helt svart, mye mindre enn hannen, uten påfallende forstørrede kjever. Hunnen er nokså bred, blankt svart, hodet kraftig punktert.

Levevis

Larvene utvikler seg i råtne trestammer.

Utbredelse

Arten er vidt utbredt på Sumatra og Java.
Massakren ved Bornholm (1564)

Sommeren 1564

Konflikten utspann seg mellom Sverige og en allianse av Danmark-Norge og Lübeck. Etter slaget ved Öland 30.-31. mai hadde den allierte flåten opprettholdt sin sjøblokade av Sverige fra Gotland. Slaget og tiden etterpå førte til betydelige tap på den allierte siden, anslått til ca. 6.600 menn. Admiral Herluf Trolle valgte derfor å trekke seg tilbake til Bornholm den 29. juni. Forholdene ombord på krigsskipene var svært vanskelig, etter et utbrudd av diaré. 
Den svenske flåten, med sine tre admiraler, Claes Fleming, Niels Birgersen Grip og Per Axelsen Baner, var dratt ut til sjøs ved 4. juli med kurs sørover til Bornholm. Trolle hadde fått feilaktige meldinger om at svenskene hadde seilt forbi øya på vei sørøstover til den tyske kysten. Trolle seilte med den allierte flåten mot Rügen og Warnemünde uten å vite at svenskene egentlig var på vei til Bornholm. Svenskene kom til øya mellom 13. og 16. juli mens Trolle var ved den tyske kysten.
Mens svenskene ankret opp, kom en konvoi av 21 lübeckske fartøyer fra Narva med rikt last ombord. e var forledet av et brev fra den lübeckske admiralen Friedrich Knebel om nederlaget ved Öland til å tro det vil være trygt å seile hjemover. De ble derfor overrasket av svenskene idet de skulle søke ly for natten. Tre lübeckske skipperne satt fyr på deres skip med lasten før resten var overmannet og tvunget til å overgi seg.
Bolwell Nagari

Bolwell Nagari er en serie bilmodeller fra det australske selskapet Bolwell. Modellen ble først levert fra 1969 til 1972, og navnet ble hentet frem igjen i 2006 da selskapet annonserte at de arbeidet med en ny modell.
Selskapet leverte først Nagari som byggesett, og det var først fra 1969 med modellen Mk VIII at selskapet leverte komplette biler. Frem til 1972 ble det produsert 127 coupémodeller samt 13 cabrioleter av denne modellen, som var utstyrt med V8-motor fra Ford og andre komponenter fra Ford og Austin.
Det ble gjort et forsøk på å returnere i 1979 med modellen Ikara, utstyrt med motor fra Volkswagen Golf. Kun 10 eksemplarer ble bygget, og selskapet sluttet med bilproduksjon.

2006

Sent i 2006 ble det annonsert at Bolwell hadde planer om produksjon av en ny sportsbil med karosseri i karbonfiber kalt Nagari. Selskapet vil presentere modellen på bilutstillingen i Melbourne i slutten av februar 2008.
Krylia Sovetov Samara

Historie

Klubben ble grunnlagt 1942, og spiller sine hjemmekamper på Metallurg Stadium som har en kapasitet på 33.001.
Føn

Føn er en spesielt varm, tørr vind som kommer ned fra en fjellkjede. Den oppstår når fuktig luft presses opp langs fjellkjeden, avgir det meste av fuktigheten som orografisk nedbør og kommer ned igjen på lesiden som tørr luft.
Stigningen i temperatur oppstår både fordi fuktigheten i lufta som kondenseres til regn avgir varme til lufta, og fordi luft som beveger seg nedover blir varmere med økende trykk og tetthet.
Som tommelfingerregel synker temperaturen i fuktig luft med 0,6°C pr. 100 meter stigning, mens tilsvarende for tørr luft er 1,0°C. Dermed blir luften på lesiden varmere enn på nedbørsiden. Føneffekten er kraftigere jo høyere fjellkjeden er.

Norge

I Norge oppstår fønvind på Østlandet når vestlige vinder strømmer mot Sør-Norge, og nedbøren faller i vest. Østlandet ligger i regnskyggen og fønvind oppstår. På Vestlandet oppstår fønvind i forbindelse med østlige eller sørøstlige vinder. Da kan det regne østafjells mens det er vindfullt, varmt og solrikt i vest.  På steder som Sunndalsøra og Tafjord kan en da oppleve sommertemperaturer midtvinters. Værstasjonene i Tafjord og på Sunndalsøra har norske temperaturekorder for november, desember, januar og februar.
A Taste of Grethe Kausland

A Taste of Grethe Kausland er et musikkalbum fra 1978 utgitt av Grethe Kausland på plateselskapet Troll. Albumet i disco-sjangeren vant Spellemannprisen i kategorien «Beste plateutgivelse».
Albumet lå fire uker på VG-lista og endte med 17.-plass som beste plassering.
Lemmy Kilmister

Liv og virke

Som ung var Kilmister roadie for artisten Jimi Hendrix, og i 1971 ble han med i rockebandet Hawkwind. Kilmister spilte bass for Hawkwind fram til 1975, da han ble kastet ut av bandet. Etter dette bestemte Kilmister seg for å starte sitt eget band kalt Bastard. Men da manageren fortalte at et band med et slikt navn aldri ville bli tatt seriøst og selge bra, endret han navnet til Motörhead. Navnet tok han etter den siste sangen han hadde skrevet for Hawkwind, kalt «Motorhead».
I 1981 startet Kilmister et sideprosjekt med bandet Girlschool. De slo sammen navnene Girlschool og Motörhead og kalte bandet Headgirl. Prosjektet varte ikke særlig lenge, og sammen ga de bare ut to EP-er. Deres største hit var sangen «Please Don't Touch», som har blitt inkludert på samlealbum av både Motörhead og Girlschool.
Kilmister var også involvert i bandene Rainmakers, Rockin' Vicars, Sam Gopal og The Head Cat. Han gjestet også Dave Grohls Probot på sangen «Shake Your Blood».

Lemmy: The Movie

Det ble laget en dokumentarfilm om Kilmister som kom ut i 2010. Filmen fikk navnet Lemmy: The Movie, og den inneholder en rekke intervjuer med tidligere bandmedlemmer, familie, venner og andre som har blitt inspirert av Kilmister, inkludert Slash, Dave Grohl, Ozzy Osbourne, Peter Hook, Triple H, Alice Cooper, Mick Jones, Marky Ramone, Jim Heath, Jarvis Cocker, Mike Inez, Johnny Knoxville, Geoff Rowley. Filmen er spilt inn i delvis HD og 16mm-film.
Berusalem

Berusalem er et musikkalbum med Brutal Kuk, utgitt i 2005.
Olympiske idretter

Olympiske sommerleker

Under det første moderne OL ble det konkurrert i ni idretter Siden den gang har antallet idretter gradvis steget til 28. Under Sommer-OL 2012 ble det riktignok bare konkurrert i 26 idretter etter at IOK i 2005 besluttet å fjerne baseball og softball fra det olympiske programmet. IOKs 121. kongress i København 9. oktober 2009 stemte IOK å gjeninnsette både golf og rugby i det olympiske programmet, noe som betyr at antall idretter det skal konkurreres i under Sommer-OL 2016 vil være tilbake til 28 igjen.
For at en idrett eller disiplin skal bli vurdert for til programmet under sommer-OL, må den bli mye praktisert i minst 75 land spredt over fire kontinenter.

Olympiske vinterleker

Før det første vinter-OL ble arrangert i 1924 ble det konkurrert i kunstløp og ishockey under sommer-OL. Disse to idrettene ble først satt på programmet i henholdsvis 1908 og 1920, men ble en del av programmet fra og med de første vinterlekene. Den internasjonale vintersportsuken, senere anerkjent av IOK som de første olympiske vinterleker, besto av ni idretter. Antallet idretter i vinter-OL har siden blitt redusert til syv, som omfatter totalt femten disipliner. Fram til og med lekene i 1948 gikk skiskyting under navnet militært patruljeløp, men IOK har bestemt at disse to øvelsene skal regnes som én i de olympiske historiebøkene. 
En idrett eller disiplin må bli mye praktisert i minst 25 land på tre kontinenter for å bli inkludert på OL-programmet.
Sarfannguaq

Sarfannguit er en liten bygd i Sisimiut kommune på vestkysten av Grønland. Navnet betyr «plassen der de små strømmer møtes», navnet viser til de kraftige strømmene som samles ved enden av øya Sarfannguit Nunataat mellom fjordene Amerloq og Ikertooq.

Fra udsted til bygd

Sarfannguit ligger 22 sjømil øst for Sisimiut, på en øy like ved fastlandet. Bygda ble i 1843 opprettet som anlegg for torskefiske, og i 1850 ble den et såkalt udsted med våningshus, mannskapshus og spekkhus.
Begrepet udsted er en benevnelse tidligere ble brukt på mindre handelsplasser, som var underlagt en koloni. Begrepet er i dag erstattet av bygd. Navnet antyder bygdenes tidligere adskillelse fra omverdenen. Men, i dag er Sarfannguit, i likhet med de fleste andre bygder på Grønland, et lite, men levedyktig lokalsamfunn. De har jevnlige forbindelser til omverdenen, hovedsakelig med båt. Bygda unngikk å bli nedlagt i forbindelse med konsentrasjonspolitikken, og i dag er det fortsatt et levende samfunn med en stabil folkemengde. Innbyggertallet pr. 1. august 2007 var 131.

Havet som inntektskilde

Bygda lever hovedsakelig av fiske, og fisken bearbeides på den lokale fiskerifabrikken. Her produseres torsk, havkatt, steinbitrogn og uer, som dereTfter eksporteres aV firmaet Arctic Green Food. Lokalbefolkningen er for det meste selvforsynt med fisk og sel fra havet, samt med reinsdyr og moskusfe fra området omkring bygda.

Handel og kommunikasjon

KNI – Pilersuisoq driver en butikk i bygda; her man kan proviantere og kjøpe dagligvarer. Her kan også de vandrerne som går langs The Arctic Circle Trail fra Kangerlussuaq til Sisimiut kjøpe varer til resten av ferden. I bygda er det opstilt telekommunikasjonsmaster for mobiltelefoni, og innbyggerne har dessuten tilgang til internett gjennom Tele Greenland.
Caribbean Financial Action Task Force

Caribbean Financial Action Task Force (CFATF) er en organisasjon av stater og territorier i og rundt det karibiske hav som har blitt enige om å gjennomføre felles tiltak mot hvitvasking av penger. CFATF har assosiert status i OECDs gruppe mot hvitvasking av penger (FATF).
CFATF ble etablert etter to møter på Aruba og Jamaica. På Aruba i 1990 utviklet representanter fra Karibia og Mellom-Amerika en politikk overfor problemet med hvitvasking av kriminelle utbytte og laget 19 anbefalinger. Et ministermøte i Kingston, Jamaica, i 1992 resulterte i en intensjonserklæring om å iverksette anbefalingene og etablere CFATF.
Garanti

Garanti er innen varehandel en privatrettslig avtale mellom kjøperen og selgeren av en vare om at selgeren reparerer eller erstatter den med en ny hvis den i en angitt tid går i stykker uten at det skyldes uforsvarlig bruk.
Garantibestemmelser fastsettes gjerne av vareprodusenten eller selgeren, men kan også være nærmere avtalt mellom kjøperen og selgeren. For at garantien skal ha reell betydning, må den gi kjøperen rettigheter som går videre enn den reklamasjonsrett som uansett følger av loven.
Dpkg

dpkg (kort for Debian package;engelsk for Debian pakke) er basen i Debians pakkehåndtering. Det ble laget av Ian Jackson i 1993. dpkg er et lignende format som rpm, siden det brukes til å installere, fjerne, og tilby informasjon om .deb pakker.
Selve dpkg er et undernivå-verktøy; verktøy i høyere nivåer, slik som APT brukes til å hente pakker fra fjerne kilder eller håndtere komplekse pakkerelasjoner.
Debianpakken «dpkg» tilbyr dpkg-programmet, så vel som flere andre pakker som er nødvendige for kjøretidsfunksjonaliteten til pakkesystemet, inkludert dpkg-statoverride, dpkg-divert og update-alternatives. Det inkluderer også programmer slik som start-stop-daemon og install-info, den siste beholdes mest for bakoverkompatibilitet (den utvikles og distribueres separat i dag).
Debianpakken dpkg-dev inkluderer verktøyene som kreves for å lage .deb-pakker og beskrives under:
ipkg er en dpkg-inspirert pakkehåndteringssystem for Linux-installasjoner med begrenset harddiskplass.

Å lage .deb-filer

.deb-filer bygges vanligvis ved å kalle dpkg-buildpackage. dpkg-buildpackage leser flere filer for å finne ut hvordan pakken skal bygges. Disse filene finnes i debian underkatalogen av kildetreet.
Det er fire filer som kreves, copyright-filen inneholder lisensbetingelsene. control-filen inneholder pakkenavnet, -beskrivelse, og avhengigheter. rules-filen er en Makefile som har regler for å bygge debianpakken. Programmer fra debhelper programpakken blir ofte kalt i 'rules-filen. I tillegg inkluderer noen pakker Makefile-linjer fra CDBS, for å forenkle rules-filen. Til slutt er changelog-filen, som burde inneholde en logg over forandringene. Det fleste pakkene inkluderer også andre filer for å gjøre forskjellige ting.
Så snart en debianpakke blir bygget, kan den bli sjekket for vanlige problemer ved hjelp av et lintian verktøy.
1. divisjon fotball for kvinner 1986

Sluttspill

Semifinaler:

Grand Bodø – Troll 1-4

Sprint/Jeløy – Klepp 4-3

Finale:

Troll – Sprint/Jeløy 0-1
Sport i Stavanger

Stavanger stadion var byens største fotballstadion og Vikings hjemmebane fra 1917, men på tidlig 2000-tall kom det konkrete planer om å flytte og bygge et nytt fotballstadion. 1. mai 2004 ble Viking Stadion åpnet og hyllet som landets fineste fotballstadion. Den offisielle publikumsrekorden på Stavanger stadion er 18 892 fra semifinalen mellom Viking og Odd 4. oktober 1959, og er fremdeles Vikings publikumsrekord da Viking Stadion kun har en total tilskuerkapasitet på 16 600. Det finnes planer om å bygge ut stadion på grunn av kapasitetsmangel og økt publikumsinteresse. NFF har kommet med en forespørsel om Viking og Stavanger vil være med på en eventuell søknad om EM i fotball i 2016 (Norge og Sverige). UEFA krever minimum 30 000 sitteplasser for en EM-arena. Styreleder i Viking, Ole Rugland, utelukker ikke en utvidelse av arenaen uansett. Arkitekten har sagt at det er mulig å utvide stadion, og nå må man bare se på infrastruktur og ikke minst prisen for en stadionutvidelse.
På Tjensvoll rett ved E39 og Tjensvollkrysset ligger det flere idrettsanlegg, blant annet ishallen Siddishallen som er Stavanger Oilers hjemmebane og Stavanger Turnhall hvor Stavanger Turnforening har holdt til siden de flyttet fra Stavanger gamle turnhall i 1980. Stavanger Idrettshall ligger også i området, litt sør for Ishallen. Viking Håndball spiller sine hjemmekamper i Storhallen i Stavanger Idrettshall. Idrettshallen var også en av hallene som ble brukt under EM i håndball 2008 for menn. Stavanger Idrettshall brukes også til innebandy og er arena for Innebandyturneringen Stavanger Open. Stavanger Idrettshall er også hjemmebanen til Stavanger bordtennisklubb.
Nærmere sentrum ligger Stavanger Svømmestadion Gamlingen som er et oppvarmet friluftsbasseng på Våland, beliggende i nærheten av Mosvatnet. Gamlingen er utstyrt med 25 meters basseng, barnebasseng, varmekulper, trimrom og badstue og har åpent hele året. Like ved Olavskleviå i Sentrum ligger Stavanger svømmehall som ble bygget i 1971. Svømmehallen har et 25 meters basseng med stupetårn, et barnebasseng samt badstue og solarium. Anlegget ble stengt en periode i 2007 da det viste seg at isolasjonsmassen som inneholdt asbest hadde løsnet etter sprengningsarbeider i Olav Kyrresgate rundt rådhuset. Svømmehallen ble stengt frem til 1. september 2007.
Forus Travbane ligger ved Forus tett inntil kommunegrensen til Sandnes. Banen ble åpnet 6. juni 1920, og er dermed landets eldste travbane hvor det fremdeles kjøres travløp. I 1985 gikk banen gjennom en kraftig modernisering. Siden det har Forus-banen også vært kjent som landets raskeste travbane.
Det finnes flere mindre haller og idrettsbaner i kommunen. Det har de senere år blitt bygget flere skateanlegg, blant annet Bekkefaret skateanlegg som inneholder en streetbane med en flate på 45 x 9/14 meter, to quarterpipes og to funboxer, og Tasta skateanlegg som har halfpipe, miniramp med spine, en stor streetbane med en asfaltflate på 50 x 20 m og asfaltert voll med diverse utstyr. Fredrik Austbø er en av byens store skateboardere og snøbrettkjører. Han ble tatt ut i den norske troppen til OL i Torino, hvor han deltok i halfpipe.